Kleinseun laat vaar borgtogaansoekJay Peters het Woensdag met dieselfde klere as ’n week tevore in die hof verskyn. (Foto: Mariska Nanni / Maroela Media) Die 25-jarige Jay (JJ) Peters het Woensdag vir die derde keer in die landdroshof in Mbombela, Mpumalanga, verskyn en het sy aansoek om borgtog laat vaar. Peters, wat daarvan beskuldig word dat hy sy ouma, Susanna Kilmister (68), twee weke gelede op ŉ kleinhoewe in Cromdale vermoor het, het geen redes verskaf oor waarom hy nie met sy aansoek wil voortgaan nie. Die saak is gevolglik tot 25 April uitgestel. Hy het Woensdag dieselfde T-hemp, effens geskeurde kortbroek en plakkies as met sy verskyning ŉ week tevore aangehad en het skynbaar emosieloos in die beskuldigdebank gesit. Geen familielede het die hofverrigtinge bygewoon nie. Albert Gryvenstein, die familie se woordvoerder, sê hulle is verlig dat die borgtogaansoek nie voortgegaan het nie, aangesien dit in dié stadium net bykomende spanning sou veroorsaak. Peters het tydens sy vorige verskyning ook van besluit verander en regshulp versoek nadat hy aanvanklik aangedui het dat hy homself gaan verdedig. Maroela Media het vroeër berig dat Peters van moord, opsetlike saakbeskadiging en regsverydeling aangekla word. Hy en Kilmister het glo die dag van haar dood ’n hewige argument gehad waarna Kilmister aangerand en vermoor is. Peters het ten tyde van die voorval by sy ouma gewoon en is dieselfde dag op die toneel in hegtenis geneem. Sy pa, ŉ sakeman in die omgewing, het verlede week via Gryvenstein aan Maroela Media gesê dat die familie Peters mettertyd sal vergewe, maar dat “die tyd nog nie reg is nie”.